Baie mense voel oorweldig deur handelskuld soos kredietkaarte en winkelrekeninge, jy is nie die enigste een nie! Hier is my wenke: Probeer jou inkomste verhoog of aanvul. As dit nie moontlik is nie, pas jou lewenstandaard (al is dit nie hoog nie) aan by wat jy verdien. Dit gaan egter opofferings verg. Behou bowenal jou eiendom. Dit gaan wel vir jou tydelike verligting bring as jy nie ’n verbandpaaiement het nie, maar uiteindelik gaan die jaarlikse verhogings op jou huur jou inhaal, veral as jy nie weer ’n eiendom kan koop nie.
Vat jou tyd en bekyk al jou uitgawes. Waarop het jy die laaste ses maande jou geld uitgegee? Hou dit nou weekliks dop. Sorg dat jy weet presies waarvoor elke uitgawe was. Vra jouself heeltyd af waarom jy koop wat jy koop, anders gaan jy net weer in die toekoms beland waar jy nou is. Dink na oor jou gewoontes, tydverdrywe, stokperdjies en vriendskappe. Oorweeg veranderinge wat nie net beteken dat jy fisiek of emosioneel gesonder gaan leef nie, maar terselfdertyd ook geld spaar. Byvoorbeeld: Vermy liefs aande of naweke weg met vriende wat baie meer as jy verdien, en wat jy nie kan bekostig nie. Of naweke by ’n winkelsentrum waar jy jouself blootstel aan versoekings.
Stel ’n finansiële plan op (met of sonder ’n mentor of kundige se hulp) vir wat jou minimum terugbetalings elke maand moet wees, en hou daarby. ’n Plan is noodsaaklik, want terwyl jy te veel skuld het, spaar jy nie. Skuldberading gaan jou laaste bietjie vryheid wegneem. Jy gaan op die lang termyn bly wees as jy enige vorm van skuldbestuur kon vermy omdat jy self beheer begin neem het oor jou finansies.